b'\n_START_ARTICLE_\nMarktusindgylden\n_START_SECTION_\nBeskrivelse\n_START_PARAGRAPH_\nMark-Tusindgylden er en urteagtig plante, der kan v\xc3\xa6re en-\xc3\xa5rig eller to-\xc3\xa5rig. I begyndelsen danner planten en grundstillet bladroset, men snart efter skyder et eller flere, ugrenede og oprette skud op fra rosetten. St\xc3\xa6nglerne er runde i tv\xc3\xa6rsnit, glatte og svagt bl\xc3\xa5duggede. St\xc3\xa6ngelbladene er modsat stillede, uden stilk og meget smalt \xc3\xa6gformede med hel, indrullet rand og langt till\xc3\xb8bende spids. Oversiden er h\xc3\xa5rl\xc3\xb8s og dybt furet af de tre n\xc3\xa6sten parallelle bladribber. Undersiden er lidt lysere._NEWLINE_Blomstringen foreg\xc3\xa5r i juli-september, hvor man finder blomsterne samlet i endestillede halvsk\xc3\xa6rme. De enkelte blomster er 5-tallige og regelm\xc3\xa6ssige med lyser\xc3\xb8de kronblade. Frugterne er kapsler med mange fr\xc3\xb8._NEWLINE_Rodsystemet er tr\xc3\xa6vlet med nogle f\xc3\xa5, grove r\xc3\xb8dder._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 0,25 x 0,20 m (25 x 20 cm/\xc3\xa5r). M\xc3\xa5lene kan bruges til beregning af planteafstande i fx haver.'